Groen Vingers is vol avontuur | Xplorio Gansbaai
Groen Vingers is vol avontuur
Kinderboek: Groen Vingers
Met topverkopertitels soos My ouma is ‘n rockster, Superheroes vlieg net saans en Wiskunde gee my maagpyn, agter sy naam, is dit g’n wonder nie dat Jaco Jacobs een van die gewildste, veelsydigste en mees bekroonde kinderboekskrywers in Afrikaans is.
Sy boeke vir jong lesers is propvol aweregse humor, gruwelike grilgoed en wilde avonture. Jaco het reeds meer as 199 boeke die lig laat sien en bykans ‘n miljoen kopieë van sy boeke is reeds verkoop. Afgesien van kinderboeke, skryf hy ook rubrieke, tydskrif-artikels, ‘n kinderboekblog en hy het reeds meer as 200 boeke in Afrikaans vertaal. Jaco het in die Karoo grootgeword, maar woon deesdae in Bloemfontein saam met sy vrou, Elize, hul dogtertjies, Mia en Emma en drie honde.
Groen Vingers is ‘n avontuurbelaaide storie vir beginnerlesers, propvol van Jaco Jacobs se kenmerkende skaterlag humor waarop kinders versot is.
Dit handel oor die avontuurlustige Sasha wat alte graag eksperimenteer. Haar oupa was immers ‘n wêreld-bekende wetenskaplike!
Toe sy op ‘n dag vreemde pitte ontdek, besluit sy om dit te plant. Eers lyk dit of niks gaan gebeur nie… maar dan maak ‘n monsterplant sy verskyning in die Natuur-wetenskapklas!
Die talentvolle illustreerder, Odine Barendse het in 2013 ‘n graad in Inligtingsontwerp aan die Universiteit van Pretoria behaal. Sy werk tans as grafiese ontwerper by ‘n Australiese media-produksiemaatskappy.
Groen Vingers is beskikbaar by toonaangewende boek-handelaars asook direk vanaf LAPA Uitgewers. Kontak LAPA by 012 401 0700.